拽碑歎
作者：張侃
朝代：宋

paragraphs: 上虞溪湖十四處，昔日是田納官賦。
逢秋民間欠灌溉，縣官作文告后土。
民間以田濬溪湖，田上官賦却抱輸。
閑時潴水旱時用，縱未全熟無全逋。
古來人心平似砥，今來人心薄于紙。
不念平人輸賦苦，情願自爲悠久計。
大臣奏事怡天顔，以民爲基古已然。
况乃民間推己有，明知食是民之天。
此事傳來猶未久，爲雨爲雲翻覆手。
拽碑使平命工磨，別鎸奇文垂不朽。
鬼神訶護屹不移，至今碑上光陸離。
噫嘻人心不如石，使我歎息重歎息。